[{"text_idx": "#000000", "text": "UEA anoncas, ke g\u0302i en 2020 ne havis deficiton"}, {"text_idx": "#000001", "text": "Lau\u0306 la j\u0302us aperinta estrara raporto, UEA de la jaro 2020 ne havis deficiton, spite la nuligon de la Universala Kongreso en Montrealo. La plusa saldo en la spezokonto estis atingita helpe de donacoj al la g\u0302enerala kaso, pro reduktoj de la oficistaro, kaj pro granda pandemia subvencio de la Nederlanda s\u0302tato."}, {"text_idx": "#000002", "text": "La okpag\u0302a estrara raporto aperas en la junia numero de la revuo Esperanto, kaj estas krome els\u0302utebla en la retejo de UEA. Spite sian amplekson la raporto efektive enhavas malmultajn novajn informojn. Tamen interesa estas la parto pri financo. Jen g\u0302ia c\u0302efa alineo:"}, {"text_idx": "#000003", "text": "La financa evoluo estis surprize bona, kun pluso. Enspezoj (antau\u0306 kreo de rezervoj) superis elspezojn je 41 354,15 \u20ac. La bug\u0302eto antau\u0306vidis deficiton de 42 238,35 \u20ac (antau\u0306 kreo de rezervoj). La bona rezulto estas c\u0302efe pro tri kau\u0306zoj: redukto de kostoj pro salajroj, multaj donacoj pro solidaro kaj fido de la membroj (kun rekordo de 30 097 \u20ac por la g\u0302enerala kaso, c\u0302efe pro la VK kaj Alianco 365) kaj akiro de subvencio de la nederlanda s\u0302tato, kadre de speciala programo por organizaj\u0302oj kaj entreprenoj suferintaj enspezo-perdon dum 2020 pro la pandemio. De tio UEA ricevis 29 486 \u20ac."}, {"text_idx": "#000004", "text": "La donacoj de la membroj al la g\u0302enerala kaso kaj la subvencio de la Nederlanda s\u0302tato do sume egalas al 59 583 eu\u0306roj. Sen tiuj eroj la spezokonto de UEA por 2020 do supozeble montrus deficiton de 18 229 eu\u0306roj. Tamen la prezentitaj ciferoj estas iom enigmaj."}, {"text_idx": "#000005", "text": "La estrara raporto ne klarigas, kiel la nuligo de la Universala Kongreso en 2020 influis kaj influos la ekonomion de la asocio. Mankas ankau\u0306 la kompletaj financaj raportoj, kiuj estas grava parto de la estrara raporto. Tiujn oni promesas publikigi en la julia-au\u0306gusta numero de la revuo Esperanto."}, {"text_idx": "#000006", "text": "En la bug\u0302eto de UEA por 2020 oni antau\u0306vidis, ke la g\u0302enerala kaso gajnos 45 000 eu\u0306rojn pro la kongresaj kotizoj. Ec\u0302 se parto de tiu mono estis ricevita antau\u0306 la nuligo de la kongreso, tiu enspezo grandparte forfalos, c\u0302ar la alig\u0302intoj rajtos uzi la monon por pagi kotizon por alia kongreso."}, {"text_idx": "#000007", "text": "Sekve ne vere klaras, kiel eblas, ke la efektive bug\u0302etita deficito de 62 890 eu\u0306roj s\u0302ajne ne kreskis, sed male tute malaperis."}, {"text_idx": "#000008", "text": "Krome ne klaras, kiel la estraro kalkulas pri la \u201dkreo de rezervoj\u201d, kaj kion fakte signifas la ciferoj en la estrara raporto, lau\u0306 kiu estis bug\u0302etita deficito de 42 238,35 eu\u0306roj. Tia sumo ne troveblas en la bug\u0302eto por 2020."}, {"text_idx": "#000009", "text": "Kion la nun prezentitaj ciferoj efektive signifas, eblos scii nur, kiam aperos la plenaj financaj raportoj. Eventuale la diferenco iel rilatas al la lastmomenta decido, farita en decembro 2020, pri starigo de rezervo por \u201dsekurigi la estontecon de la Oficejo, Biblioteko, Libroservo kaj aliaj servoj\u201d."}, {"text_idx": "#000010", "text": "C\u0302iukaze s\u0302ajnas, ke la granda subvencio de la Nederlanda s\u0302tato, preskau\u0306 30 000 eu\u0306roj, havis gravan signifon por la ekonomio de UEA en la unua pandemia jaro. Gravas evidente ankau\u0306 la fakto, ke oni nun kolektas donacojn al la g\u0302enerala kaso, do la kurantaj elspezoj, kaj ne al la strategiaj fondusoj."}, {"text_idx": "#000011", "text": "Krom la ne tute klaraj ciferoj en la tre konciza ero pri financoj, la estara raporto enhavas multajn pufajn vortojn pri la grandaj sukcesoj de UEA. \u201dMalgrau\u0306 la defioj, 2020 estis sukcesa jaro por la Asocio. Elstaraj atingoj\nokazis pro mondskala kunlaborado\u201d, g\u0302i konkludas."}, {"text_idx": "#000012", "text": "Kelkloke la raporto aliflanke estas neatendite konciza. Pri la evoluo de la membraro aperas nur du frazoj. En la sekcio \u201ckomisionanoj kaj komisiitoj\u201d aperas nur la jena teksto: \u201dFortigas la laboron pluraj sindonemaj komisionanoj kaj komisiitoj, kelkaj menciitaj tra la raporto, kiuj helpas antau\u0306enigi la celojn de UEA. Koran dankon al c\u0302iuj!\u201d"}, {"text_idx": "#000013", "text": "Inter la dek c\u0302efaj sukcesoj estas listigataj \u201cpremiceremonia festo de la Belartaj Konkursoj\u201d, la elektig\u0302o de la vicprezidanto de UEA kiel Esperantisto de la jaro kaj la \u201cVirtualaj Regionaj Tagoj de la 5 kontinentoj\u201d."}, {"text_idx": "#000014", "text": "Inter la defioj por 2021 la estrara raporto mencias \u201cproponi novan Strategian Laborplanon\u201d, \u201cpublikigi la renovigitan administran sistemon AKSO\u201d kaj \u201cdau\u0306rigi la financan resanigon de UEA\u201d."}, {"text_idx": "#000015", "text": "La nuna strategia laborplano de UEA c\u0302esis validi en 2017 kaj preskau\u0306 nenio el g\u0302i estis realigita."}, {"text_idx": "#000016", "text": "La \u201cadministra sistemo AKSO\u201d el la vidpunkto de ordinaraj membroj pli-malpli egalas al la nova retejo de UEA, pri kies realigo oni decidis en 2013. Lau\u0306 la lasta progresraporto de la estraro g\u0302i estas \u201cteknike preta\u201d, do ne klaras, kial g\u0302ia publikigo estus \u201cdefio\u201d."}, {"text_idx": "#000017", "text": "Noto de la redakcio: C\u0302i tiu artikolo pli frue enhavis la malg\u0302ustan aserton, ke UEA s\u0302paris monon pro maldungoj. Efektive okazis ne malndungoj, sed redukto de la oficistaro, atentigas la vicprezidanto de UEA, Fernando Maia."}, {"text_idx": "#000020", "text": "C\u0302ifromono rapidigas parolrekonon en Esperanto"}, {"text_idx": "#000023", "text": "Ni bezonas sendube organizajhon, kiu koncernas la tutan esperantistaron, sed finance diafanan k kun membroj, kiuj konas k komprenas chiun pashon de estraro.\nNia Shipo devas iri en doko por la fundamenta riparo!"}, {"text_idx": "#000024", "text": "Almenau\u0306 ni scias, ke la Prezidanto vivas kaj egoo de la aktivuloj dau\u0306re kreskas. C\u0302io alia esta blago."}, {"text_idx": "#000028", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]